
Nr. 7015/31.10.2024
REFERAT DE APROBARE AL PRIMARULUI
La Proiectul de hotărâre privind aprobarea Regulamentului de Organizare și Funcționare al Consiliului Local Liebling, județul Timiș
 In conformitate cu prevederile art. 129 alin. (3) lit.a), din ORDONANŢA DE URGENŢĂ nr. 57 din 3 iulie 2019 privind Codul administrativ, cu modificările ulterioare, consiliul local aprobă statutul comunei, oraşului sau municipiului, precum şi regulamentul de organizare şi funcţionare a consiliului local. 

Prevederile ORDINULUI Ministerului Dezvoltării, Lucrărilor Publice și Administrației nr. 25 din 14 ianuarie 2021 pentru aprobarea modelului orientativ al statutului unităţii administrativ-teritoriale, precum şi a modelului orientativ al regulamentului de organizare şi funcţionare a consiliului local, reglementează activitatea consiliului local, autoritate deliberativa la nivelul comunei Liebling. 

Administraţia publică locală din unităţile administrativ-teritoriale se organizează şi funcţionează în temeiul principiilor generale ale administraţiei publice prevăzute la partea I titlul III şi al principiilor generale prevăzute în Legea nr. 199/1997 pentru ratificarea Cartei europene a autonomiei locale, adoptată la Strasbourg la 15 octombrie 1985, precum şi a următoarelor principii specifice: 

a)principiul descentralizării; 

b)principiul autonomiei locale; 

c)principiul consultării cetăţenilor în soluţionarea problemelor de interes local deosebit; 

d)principiul eligibilităţii autorităţilor administraţiei publice locale; 

e)principiul cooperării; 

f)principiul responsabilităţii; 

g)principiul constrângerii bugetare. 

Aplicarea principiilor prevăzute la alin. (1) nu poate aduce atingere caracterului de stat naţional, suveran şi independent, unitar şi indivizibil al României. 

Autorităţile administraţiei publice din comuna Liebling sunt consiliul local ca autoritate deliberativă şi primarul, ca autoritate executivă. 

Consiliile locale şi primarii funcţionează ca autorităţi ale administraţiei publice locale şi rezolvă treburile publice din comune, oraşe şi municipii, în condiţiile legii. 

Autonomia locală se exercită de către autorităţile administraţiei publice locale de la nive-lul Comunei Liebling.

Autonomia locală conferă Consiliului Local al comunei Liebling dreptul şi capacitatea efectivă de a soluţiona şi de a gestiona, în numele şi în interesul colectivităţilor locale la nivelul cărora sunt alese, treburile publice, în condiţiile legii. 

Autorităţile administraţiei publice locale exercită competenţe exclusive, competenţe partajate şi competenţe delegate, potrivit legii. 

Regulamentul de organizare și funcționare al consiliului local are ca obiect stabilirea condiţiilor de exercitare a mandatului de către consilierii locali, a drepturilor şi obligaţiilor ce le revin în baza mandatului încredinţat. 

Consilierii locali din cadrul Consiliului Local al comunei Liebling se aleg prin vot uni-versal, egal, direct, secret şi liber exprimat de către cetăţenii cu drept de vot din oraşul Liebling, în condiţiile legii. 

Participarea consilierilor locali la activitatea autorităţilor administraţiei publice ale co-munei Liebling are caracter public şi legitim, fiind în acord cu interesele generale ale colectivi-tăţii în care îşi exercită mandatul. 

În exercitarea mandatului, consilierii locali se află în serviciul colectivităţii locale şi sunt responsabili în faţa acesteia. 

În asigurarea liberului exerciţiu al mandatului lor, consilierii locali îndeplinesc o funcţie de autoritate publică şi sunt ocrotiţi de lege. 

În scopul respectării legalităţii şi asigurării condiţiilor optime pentru desfăşurarea activi-tăţii, vă propun să adoptați Regulamentul de organizare şi funcţionare al Consiliului Local al comunei Liebling. 

Având în vedere cele expuse mai sus, propun spre adoptare Consiliului Local al comunei Liebling proiectul de hotărâre în forma propusă.
Primar,

Ioan-Gheorghe MUNTEANU

